SIR নিয়ে ফের কমিশনকে চিঠি মমতা বন্দ্যোপাধ্যায়ের, কী লেখা রয়েছে চিঠিতে?

ওয়েব ডেস্ক: এসআইআর (SIR) প্রক্রিয়া থামানোর দাবি জানিয়ে নির্বাচন কমিশনকে (Election Commission) চিঠি দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। বিএলওদের দুর্দশা এবং অপর্যাপ্ত পরিকাঠামোর কথা উল্লেখ করে মুখ্যমন্ত্রী এই ধরনের চিঠি দিয়েছেন নির্বাচন কমিশনকে। নির্দিষ্ট সময়ের মধ্যে এহেন গুরুত্বপূর্ণ একটি প্রক্রিয়া শেষ করা সম্ভব নয়। ভুলভ্রান্তির সম্ভাবনা থাকবে। সাধারণ মানুষ ভুক্তভোগী হবেন বলেও চিঠিতে উল্লেখ প্রশাসনিক প্রধানের।

প্রসঙ্গত, এসআইআর বা বিশেষ নিবিড় সংশোধন প্রক্রিয়া শুরু হওয়ার পর থেকেই রাজ্যে মৃত্যুর সংখ্যা ক্রমশ বাড়ছে। কোথাও আতঙ্কিত হয়ে আত্মহত্যা, আবার কোথাও কাজের চাপে বিএলও –দের মৃত্যু। এমন নানান অভিযোগে বিদ্ধ নির্বাচন কমিশন। এর আগেও বারবার মু্খ্যমন্ত্রী মমতা বন্দ্যোপাধ্যায় অভিযোগ তুলেছেন কমিশনের বিরুদ্ধে। কিন্তু তারপরও রাজ্যে ক্রমেই বাড়ছে মৃতের সংখ্যা। এবার ফের এসআইআর প্রক্রিয়া থামানোর দাবিতে নির্বাচন কমিশনকে চিঠি দিলেন মুখ্যমন্ত্রী। বুধবারই SIR প্রক্রিয়াকে ‘অপরিকল্পিত’ আখ্যা দিয়ে অবিলম্বে এটি বন্ধ করার দাবি জানিয়ে দিলেন রাজ্যের মুখ্যমন্ত্রী মমতা বন্দ্যোপাধ্যায়। বৃহস্পতিবার দেশের মুখ্য নির্বাচন কমিশনার জ্ঞানেশ কুমারকে চিঠি দিলেন মুখ্যমন্ত্রী। অল্প সময়ের মধ্যে এই প্রক্রিয়া সম্পন্ন করার জন্য BLO ও নাগরিক সমাজ— উভয়কেই সমস্যার মধ্যে পড়তে হচ্ছে বলে চিঠিতে উল্লেখ করেন তিনি। অবিলম্বে এই প্রক্রিয়া বন্ধ করে কর্মযজ্ঞের সঙ্গে জড়িত ব্যক্তিদের উপযুক্ত প্রশিক্ষণ, সবরকম সহায়তা প্রদান করে সময় নিয়ে এই কাজ করা হোক বলে জানান মমতা।

আরও পড়ুন: বিএলও কাজ না করলে কড়া ব্যবস্থা, ফের স্পষ্ট বার্তা নির্বাচন কমিশনের

রাজ্যজুড়ে এখন চলছে ভোটারদের বাড়ি বাড়ি পৌঁছে ফর্ম বিলি। এবং তারপর সেই ফর্ম সংগ্রহ করে কমিশনের হাত পর্যন্ত পৌঁছে দেওয়া। বৃহস্পতিবারই রাজ্যের বিভিন্ন প্রান্তে দেখা গেল অসুস্থ হয়ে হাসপাতালে ভর্তি বিএলও-রা। কোন্নগরে সেরিব্রাল অ্যাটাকে আক্রান্ত হয়ে হাসপাতালে চিকিৎসাধীন রয়েছেন এক মহিলা কর্মী। অন্যদিকে, আজ রায়গঞ্জের এক বিএলও অসুস্থ হয়ে পড়েন। তাদের পরিবারের অভিযোগ, অতিরিক্ত কাজের চাপেই অসুস্থ হয়ে পড়েছেন। এরইমধ্যে ২০০২-র ভোটের তালিকায় নাম না থাকায় রেল লাইনে ঝাঁপ দিয়েছেন এক বৃদ্ধ। শুধু তাই নয়, বিভিন্ন জেলায় প্রায় একই ছবি উঠে আসছে।